
Text rozhodnutia
Súd: Krajský súd Banská Bystrica Spisová značka: 20Sd/213/2015 Identifikačné číslo súdneho spisu: 6015200946 Dátum vydania rozhodnutia: 17. 02. 2016 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2016:6015200946.1 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní samosudkyňou JUDr. Jarmilou Badíkovou v právnej veci navrhovateľky: R. V., nar. XX. C. XXXX, bytom XXX XX E., zast. zákonnou zástupkyňou R. X., bytom XXX XX E., proti odporkyni: Sociálna poisťovňa, ul. 29.augusta č.8, 813 63 Bratislava o preskúmanie rozhodnutia o výške sirotského dôchodku takto r o z h o d o l : Rozhodnutie odporkyne č. XXX XXX XXXX X zo dňa 16. júna 2015 o priznaní sirotského dôchodku od 5. marca 2015, rozhodnutie odporkyne rovnakého čísla zo dňa 21. decembra 2015 o úprave sirotského dôchodku od 4. februára 2016 v spojitosti s rozhodnutím odporkyne rovnakého čísla zo dňa 27. januára 2016 p o t v r d z u j e. Navrhovateľke nepriznáva právo na náhradu trov konania. o d ô v o d n e n i e : Odporkyňa rozhodnutím č. XXX XXX XXXX X z 16.06.2015 podľa § 76, § 81 ods. 6 a § 82 zákona č. 461/2003 Z. z. o sociálnom poistení /ďalej len zsp/ priznala navrhovateľke sirotský dôchodok od XX.XX.XXXX v sume 34,80 Eur mesačne. Odporkyňa v odôvodnení uviedla, že podľa § 76 ods. 1 písm. b/ zsp nárok na starobný dôchodok vzniká nezaopatrenému dieťaťu dňom smrti rodiča V. R. nar. XX.XX.XXXX, ak rodič ku dňu smrti splnil podmienky nároku na starobný dôchodok alebo získal počet rokov dôchodkového poistenia na nárok na invalidný dôchodok. Potrebný počet rokov obdobia dôchodkového poistenia na vznik nároku na invalidný dôchodok rodič splnil preto, že ako obdobie dôchodkového poistenia sa započítali aj náhradné doby, ktoré získal pred 1.1.2004. Tieto náhradné doby boli započítané na základe ustanovenia § 255 ods. 1 zákona č. 461/2003 Z. z. v znení zákona č. 310/2006 Z. z., podľa ktorého sa od 1.8.2006 na hodnotenie náhradných dôb nevyžaduje splnenie podmienky získania najmenej jedného roka zamestnania. Suma sirotského dôchodku je podľa § 77 ods. 1 zákona č. 461/2003 Z. z. v znení zákona č. 310/2006 Z. z. 40 % invalidného dôchodku, na ktorý by mal zomretý rodič nárok ku dňu smrti. Suma invalidného dôchodku rodiča je 165,00 EUR mesačne. Je určená ako súčin priemerného osobného mzdového bodu, obdobia dôchodkového poistenia spolu s pripočítaným období a aktuálnej dôchodkovej hodnoty. Priemerný osobný mzdový bod 0,4330 x 35,6411 rokov obdobia dôchodkového poistenia spolu s pripočítaným obdobím x aktuálna dôchodková hodnota 10,6865 = 165,00 EUR mesačne. Suma sirotského dôchodku je 40 % tejto sumy, to znamená 66,00 EUR mesačne. Uznesením Okresného súdu Lučenec č. 8P48/5 zo dňa X.X.XXXX bola R. X. ustanovená ako zákonná zástupkyňa navrhovateľky. Zákonná zástupkyňa R. X. podala voči uvedenému rozhodnutiu opravný prostriedok, v ktorom namietla výšku starobného dôchodku, pretože je nízka. Odporkyňa ďalším rozhodnutím zo dňa 21.12.2015 upravila navrhovateľke sumu sirotského dôchodku od 04.02.2016 na sumu 29,90 Eur mesačne. Odporkyňa v odôvodnení uviedla, že po matke navrhovateľky vznikol nárok na invalidný dôchodok len z dôvodu započítania náhradných dôb, pretože ku dňu smrti nebola poberateľkou žiadneho dôchodku. Bez započítania náhradných dôb pred 01.01.2004, by nárok na invalidný dôchodok matke navrhovateľky nevznikol, z čoho vyplýva, že by navrhovateľke nevznikol nárok na starobný dôchodok. Ďalším rozhodnutím zo dňa 27.01.2016 odporkyňa zmenila svoje rozhodnutie zo dňa 21.12.2015 v časti odôvodnenie, v ktorom uviedla, že po matke navrhovateľke vznikol nárok na šesť pozostalostných dôchodkov. Suma invalidného dôchodku matky ku dňu smrti bol 165,00 EUR. Suma sirotského dôchodku je 40 % z tejto sumy, to znamená 66,00 EUR mesačne. Úhrn súm šiestich pozostalostných dôchodkov je 396,00 EUR mesačne, preto sa sumy pozostalostných dôchodkov znovu úmerne upravili tak, aby ich súčet dosiahol sumu dôchodku zomretého poistenca, t. j. sumu 165,00 EUR mesačne. Z uvedeného dôchodku sumu sirotského dôchodku odporkyňa upravila na sumu 27,50 EUR mesačne. K takto určenej sume sirotského dôchodku patrí odo dňa priznania zvýšenie podľa § 82 zákona č. 461/2003 Z. z. v znení neskorších predpisov a § 1 písm. k/ opatrenia Ministerstva, práce, sociálnych vecí a rodiny SR č. 295/2014 Z. z. o 1,80 EUR, na 29,30 EUR mesačne a od 1.1.2016 patrí zvýšenie podľa § 82 zákona č. 461/2003 Z. z. v znení neskorších predpisov a § 1 písm. k/ opatrenia Ministerstva práce, sociálnych vecí a rodiny SR č. 283/2015 Z. z. o 0,60 EUR na 29,90 EUR mesačne. Odporkyňa v písomnom vyjadrení z 22.07.2015 a doplňujúcom vyjadrení zo dňa 11.02.2016 uviedla vecné a právne dôvody, pre ktoré žiadala napadnuté rozhodnutie v spojení s rozhodnutím zo dňa 21.12.2015 a zo dňa 27.01.2016 potvrdiť ako zákonné a vecne správne. Odporkyňa v stanovisku okrem iného uviedla, že matke navrhovateľky vznikol nárok na invalidný dôchodok len z dôvodu započítania náhradných dôb, pretože ku dňu smrti nebola poberateľkou žiadneho dôchodku. Bez započítania náhradných dôb pred 01.01.2004, by nárok na invalidný dôchodok matke navrhovateľky nevznikol, z čoho vyplýva, že by navrhovateľke nevznikol nárok na sirotský dôchodok. Ďalej uviedla, že suma invalidného dôchodku zomretej matky činí 165,00 EUR mesačne. Sirotský dôchodok je 40 % z tejto sumy t .j. 66,00 EUR mesačne. Nárok na sirotský dôchodok vznikol šiestim deťom. Úhrn súm všetkých pozostalostných dôchodkov je 396,00 EUR mesačne (6 x 66,00 EUR) t. j. táto suma presahuje sumu invalidného dôchodku matky, na ktorý by mala nárok ku dňu smrti t. j. sumu 165,00 EUR mesačne. V zmysle § 81 ods. 6 zákona č. 461/2003 Z. z. v znení zákona č. 338/2013 Z. z. bola suma sirotského dôchodku upravená na sumu 27,50 EUR mesačne. K tejto sume patrí ku dňu priznania zvýšenie podľa § 82 zákona v súlade s opatrením Ministerstva, práce, sociálnych vecí a rodiny SR č. 295/2014 Z. z. o 1,80 EUR, na 29,30 EUR mesačne a od 1.1.2016 patrí zvýšenie podľa § 82 zákona v súlade s opatrením Ministerstva práce, sociálnych vecí a rodiny SR č. 283/2015 Z. z. o 0,60 EUR na 29,90 EUR mesačne. Krajský súd preskúmal napadnuté rozhodnutie na pojednávaní dňa 17.02.2016 v zmysle § 250l OSP, oboznámil sa s pripojenými listinnými dôkazmi, vypočul účastníkov a dospel k záveru, že opravnému prostriedku navrhovateľky nie je možné vyhovieť. Zákonná zástupkyňa navrhovateľky na pojednávaní trvala na podanom opravnom prostriedku a uviedla, že sirotský dôchodok nestačí pokryť životné náklady dieťaťa. Odporkyňa na pojednávaní sa plne pridržiavala písomného stanoviska SP zo dňa 22.7.2015 ako aj doplňujúceho vyjadrenia z 11.2.2016, kde sú uvedené právne a skutkové dôvody pre ktoré žiadala napadnuté rozhodnutie ako aj rozhodnutie z 21.12.2015 v spojitosti s rozhodnutím z 27.1.2016 potvrdiť ako vecne správne. Súd po preskúmaní napadnutého rozhodnutia ako aj rozhodnutie z 21.12.2015 a rozhodnutie zo dňa 27.01.2016 ako aj postupu, ktorý ich vydaniu predchádzal dospel k záveru, že odporkyňa postupovala v súlade s príslušnými právnymi predpismi a preto predmetné rozhodnutie potvrdil ako vecne správne. Zákonná zástupkyňa navrhovateľky nepredložila súdu dôkazy, ktoré by spochybnili vecnosť a zákonnosť uvedených rozhodnutí a súd pri rozhodovaní vo veci nemohol prihliadnuť na sociálnu situáciu navrhovateľky. Súd náhradu trov konania posúdil podľa § 250l v spojitosti s § 250k OSP, navrhovateľka v konaní nebola úspešná a preto jej súd nepriznal právo na náhradu trov konania. Poučenie: Proti tomuto rozhodnutiu je prípustné odvolanie do 15 dní odo dňa jeho doručenia, písomne vo dvoch vyhotoveniach, prostredníctvom konajúceho súdu na Najvyšší súd SR v Bratislave. Odvolanie je možné podať len z dôvodov uvedených v ust. § 205 ods. 2 O.s.p. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom roz- sahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

